Čako nacionalinis parkas

Čako nacionalinis parkas () – nacionalinis parkas Argentinos šiaurėje, Čako provincijoje, 120 km į šiaurės vakarus nuo Resistensijos. Parkas įkurtas 1954 m. ir skirtas apsaugoti rytinio Gran Čako gamtą.

Teritorijoje saugomi tikrieji raudonmedžiai, kurių arealas buvo smarkiai sumažėjęs dėl intensyvaus kirtimo. Čia sutinkami Argentinoje reti juodieji staugūnai, melynkaktės amazonės.

Būdinga plokščia, krūmokšniais ir dygiais medžiais apaugusi lyguma. Dubumose yra druskingų maršų, ežerų (Panza de Cabra, Yacaré, Carpincho). Būdingi augalai: paprastasis raudonmedis, baltasis kvebrachas, karklavijas Solanum sisymbrifolium, balamedis, paragvajinė cezalpinija, bromelija Bromelia hieronymi. Iš gyvūnų sutinkama puma, tapyras (retas), didžioji skruzdėda (labai reta), pekaris, geltonspalvė anakonda, žakarė, įvairūs šarvuočiai ir kt. Yra 340 paukščių rūšių, tarpe kurių įvairios pelėdos, Chordeiles genties lėliai, počiai, geniai, garniai, kuoduotosios palamedėjos, kormoranai ir kt.

Čako nacionaliniame parke yra indėnų tobų ir mokovių bendruomenės.

Argentinos nacionaliniai parkai